Okresná prokuratúra Považská Bystrica 
Ľ. Štúra 1, 017 01 Považská Bystrica 1

Sp. zn. : Pv 1324/12/3306	Považská Bystrica, 28.5.2014
EEČ : 2-26-90-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 2, odsek 3 písmeno b Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Považská Bystrica
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
hoci bol ako otec mal. XXXXX, nar. XXXXX, t. č. študentky Strednej odbornej školy XXXXX  XXXXX povinný podľa Zákona o rodine a na základe rozsudku Okresného súdu  XXXXX sp. zn. XXXXX zo dňa 08.11.2000, právoplatného dňom 28.11.2000, prispievať na jej výživu po 33,19 € mesačne, vždy do 22. dňa v mesiaci, do rúk jej matky XXXXX, bytom XXXXX, XXXXX XXXXX, túto povinnosť neplnil ani v mieste bydliska oprávnenej, ktorá bývala s matkou, ani na území XXXXX, kde sa počas kritickej doby zdržiaval a úmyselne sa jej vyhýbal tak, že aj keď bol od 04.10.2000 živnostníkom, v predmete živnosti nepodnikal, toto oprávnenie doposiaľ nezrušil, nebolo zistené, že by niekde riadne pracoval, nebol evidovaný na žiadnom úrade práce ako uchádzač o zamestnanie, dávky a príspevky v hmotnej núdzi nepoberal, neboli mu vyplácané ani žiadne dávky sociálnou poisťovňou, na výživu maloletej prispel jen jedenkrát v roku 2011 sumou 105,- €, čím mu vznikol dlh na výživnom za obdobie od októbra roku 2010 až do konca apríla roku 2014 vo výške 1.322,17 €, 

lebo zanikla trestnosť činu tým, že obv. XXXXX uhradil dlh na výživnom na oprávnenú XXXXX a čin nemal trvalo nepriaznivé následky na dieťa.

Odôvodnenie:
	Vyšetrovateľ Okresného riaditeľstva PZ, Odboru kriminálnej polície XXXXX uznesením sp. zn. ORP-XXXXX zo dňa 16.11.2012 začal trestné stíhanie vo veci prečinu zanedbania povinnej výživy podľa § 207 ods. 2, ods. 3 písm. b/, c/ Tr.  zák., s poukázaním na ustanovenie § 138 písm. b/ Tr. zák. a uznesením sp. zn. ORP-XXXXX zo dňa 13.03.2013 vyšetrovateľ PZ vzniesol obvinenie XXXXX pre prečin zanedbania povinnej výživy podľa § 207 ods. 2, ods. 3 písm. b/, c/ Tr. zák., s poukázaním na ustanovenie § 138 písm. b/ Tr. zák., na tom skutkovom základe, ako je to uvedené vo výrokoch týchto uznesení.

	Pretože obvinený XXXXX sa zdržiaval na neznámom mieste, po vydaní príkazu na jeho zatknutie sudcom pre prípravné konanie Okresného súdu XXXXX, sp. zn. XXXXX, z dôvodov uvedených v § 71 ods. 1 písm. a/, c/ Tr. por., vyšetrovateľ PZ uznesením zo dňa 20.05.2013, prerušil trestné stíhanie proti obv. XXXXX pre prečin zanedbania povinnej výživy podľa § 207 ods. 2, 3 písm. b/ c/ Tr. zák., v zmysle ustanovenia § 228 ods. 2 písm. a/ Tr. por..

	Pretože pobyt obv. XXXXX bol vypátraný orgánmi polície, vyšetrovateľ PZ pokračoval v trestnom stíhaní uznesením zo dňa 11.04.2014, nakoľko dôvody jeho prerušenia pominuli.

	Sudca pre prípravné konanie Okresného súdu XXXXX rozhodol uznesením sp. zn. XXXXX o vzatí obv. XXXXX do väzby,  z dôvodov uvedených v § 71 písm. a/, c/ Tr. por.. 

	Vzhľadom k tomu, že obv. XXXXX dodatočne uhradil celý dlh na výživnom, čím zanikla trestnosť jeho činu a zároveň  pominuli dôvody väzby, bol na základe príkazu prokurátora Okresnej prokuratúry XXXXX, sp. zn. XXXXX zo dňa 24.04.2014, prepustený, podľa § 79 ods. 1 Tr. por., z väzby na slobodu. 

	Po skončení prípravného konania mi vyšetrovateľ PZ predložil vyšetrovací spis sp. zn. XXXXX ktorý sa na vec vzťahuje, dňa 22.05.2014 s návrhom na zastavenie trestného stíhania pre horeuvedený trestný čin voči obv. XXXXX z dôvodu účinnej ľútosti. 

	Preskúmala som vyšetrovací spis a zistila som, že návrh vyšetrovateľa PZ je dôvodný. 

	Z vyšetrovacieho spisu je zrejmé, že obv. XXXXX skutočne neplatil výživné na svoju dcéru, toho času už plnoletú XXXXX, a to za obdobie od októbra 2010, až do dňa, kedy bol vzatý do väzby, t.j. najmenej do dňa 11.04.2014. Za kritické obdobie 43 mesiacov, vrátane aj mesiaca apríl roku 2014, mal zaplatiť na výživu svojej dcéry sumu 1.427,17 €. Pretože matka dieťaťa, XXXXX  vo výpovedi zo dňa 14.12.2012 potvrdila, že v mesiaci jún roku 2011, zaplatil obv. XXXXX titulom výživného 105,- €, po odrátaní tejto čiastky z celkovej dlžnej sumy, bol dlh na výživnom ustálený za kritické obdobie na sumu 1.322,17 €.

	Svedkyňa a poškodená XXXXX uviedla vo výpovedi zo dňa 22.04.2014, kedy bola vypočutá naposledy, že obv. XXXXX skutočne uhradil prostredníctvom svojej priateľky,  XXXXX sumu 1.322,17 €, a to dňa 22.04.2014, pričom peniaze osobne prevzala pred vyšetrovateľom PZ na OR PZ, OKP XXXXX. V zápisnici o výsluchu ďalej dodala, že neplatenie výživného nemalo trvalo nepriaznivé následky na dcéru XXXXX, pričom obv. XXXXX zaplatil dlh na výživnom za obdobie od októbra 2012 až do konca apríla 2014.

	Svedkyňa XXXXX potvrdila v zápisnici o výsluchu svedka zo dňa 22.04.2014, že skutočne uhradila za obv. XXXXX dlh na výživnom na XXXXX, vo výške 1.322,17 € a tieto peniaze odovzdala v ten istý deň, XXXXX, za prítomnosti vyšetrovateľa PZ a obhajcu obvineného, XXXXX z Advokátskej kancelárie XXXXX, ktorý mu bol ustanovený z dôvodu nutnej obhajoby.

	XXXXX prokuratúry XXXXX upozornil, dňa 24.04.2014, podľa § 234 ods. 2 Tr. por., obv. XXXXX, na zmenu právnej kvalifikácie jeho konania, v tom smere, že trestný čin, ktorý kvalifikoval vyšetrovateľ PZ v uznesení o vznesení obvinenia ako prečin zanedbania povinnej výživy podľa § 207 ods. 2, 3 písm. b/, c/ Tr. zák., bude v ďalšom konaní kvalifikovaný ako prečin podľa § 207 ods. 2, 3 písm. b/ Tr. zák..  	

	Vyšetrovací spis obsahuje ďalej rozsudok o výživnom, rodný list oprávnenej XXXXX, potvrdenie strednej školy, ktorú navštevovala a ktorú doposiaľ neukončila, správy na obv. XXXXX upozornenie na zmenu právnej kvalifikácie jeho  konania, zápisnicu spísanú dňa 24.04.2014 v Ústave na výkon väzby MS SR XXXXX  s obv. XXXXX v ktorej potvrdil prevzatie upozornenia na zmenu právnej kvalifikácie jeho konania, príkazu na prepustenie z väzby a v ktorej zároveň uviedol adresu na doručovanie písomností a odpis z registra trestov. 

	Z horeuvedených dôkazov vyplýva, že obv. XXXXX uhradil výživné za kritické obdobie od októbra roku 2010 do konca apríla roku 2014 na XXXXX vo výške 1.322,17 €, ešte počas trvania prípravného konania, čím využil ustanovenie § 86 ods. 1, písm. a/ Tr. zák., o účinnej ľútosti, pričom  neplatenie výživného nemalo trvalo nepriaznivé následky na dieťa, a preto trestnosť jeho činu zanikla. 

	Podľa § 86 ods. 1 písm. a/ Tr. zák. trestnosť trestného činu zaniká aj vtedy, ak ide o trestný čin zanedbania povinnej výživy podľa § 207 Tr. zák., ak trestný čin nemal trvalo nepriaznivé  následky a  páchateľ svoju povinnosť dodatočne splnil skôr, než sa súd odobral na záverečnú poradu. 

	Podľa § 215 ods.1 písm. h/ Tr. por.  prokurátor zastaví trestné stíhanie, ak zanikla trestnosť činu. 

	Vzhľadom na horeuvádzané dôvody som rozhodla tak, ako je to uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Gabriela Vašutová
prokurátorka